*VEGA og Live Nation præsenterer*

**Young M.A splintrer normer og skaber historie i VEGA**

*Den 9. februar losser Young M.A både festen i gang og giver mangel på diversitet i hiphopverden en syngende lussing med sit album Herstory in the Making.*

Bag kunstnernavnet Young M.A finder du den amerikanske rapper og entreprenør, Katorah Marrero. Forkortelsen M.A står for Me Always, og hitsinglen ”Ooouuu” cementerede hende i den grad som en, der på ingen måde ville overlade hiphopscenen til mændene.

De sprængfarlige skudsalver kommer fra en rapper, som balancerer perfekt mellem at holde fast i hiphoppens klassiske rødder og samtidig rive dem op fra mulden og plante dem på en ny, normbrydende facon. Hun er et friskt pust og et tiltrængt los lige i kønsfordelingens hæslige ansigt.

Men det er ikke kun kønsfordelingen i hiphopverden, hun sparker til. Young M.A har været åben omkring sin seksualitet gennem hele sin karriere og sætter en ære i at lave musik, der bringer folk tættere sammen. I september udgav hun sin længeventede debutplade *Herstory in the Making*.

Da Young Ma spillede på Roskilde Festival i 2017, skrev Soundvenue i deres anmeldelse: *”Sætningen ”where my ladies at?” er hørt mange gange før i hiphophistorien, men den er sjælden kommet ud af munden på en lesbisk rapper”* og roste hende for at være *”præcis så storskrydende og vulgær i sine tekster som sine mandlige kolleger.”*

Udgivelsen af debutsinglen ”Ooouuu” landede hende normineringer fra bl.a. MTV som Best New Artist og æren af at åbne for Beyoncé i MetLife Stadium. Næste gang hun optræder på dansk jord, er det Lille VEGA, der står for skud.

**Fakta om koncerten:**

Young M.A (US)

Søndag d. 9. februar kl. 20.00

Lille VEGA, Enghavevej 40, 1674 København V

Billetpris 240 kr. + gebyr

Billetsalget starter fredag d. 29. november kl. 10.00 via vega.dk, livenation.dk og Ticketmaster.